Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 446/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„TROTE DEL TRENTINO“

EU ŠT.: PGI-IT-0965-AM02 – 18. september 2020

ZGO (X) ZOP ( )

1. Skupina vložnikov in pravni interes

Consorzio di Tutela delle Trote del Trentino IGP

Naslov: Via Galileo Galilei, 43 – 38015 Lavis (TN)

E-naslov: consorziotroteigp@legalmail.it

Konzorcij Consorzio di Tutela delle Trote del Trentino IGP [Združenje za zaščito ZGO „Trote del Trentino“] ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☐ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☒ Povezava

☐ Označevanje

☐ Nacionalne zahteve

☒ Drugo [Pakiranje]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe:

Člen 5(2) – Ribogojstvo

Odločeno je bilo, da se dovolijo tudi ribniki s keramično oblogo, saj se po svojih značilnostih le malo razlikujejo od cementnih ribnikov, v nekaterih primerih pa se lahko tako tudi poenostavi čiščenje ribnikov. Uporaba keramične obloge ne vpliva negativno na kmetijske prakse ali organoleptične značilnosti gojenih postrvi. Zato je bil naslednji stavek:

„Ribniki, v katerih se gojijo mladice in odrasle ribe, morajo biti v celoti izdelani iz cementa, gline in cementa ali cementnih sten ter glinenih tal, steklenih vlaken ali jekla, ter morajo biti razporejeni v serijah ali vzporedno, da se tako poskrbi za čim večjo vsebnost kisika.“;

spremenjen tako:

„Ribniki, v katerih se gojijo mladice in odrasle ribe, morajo biti v celoti izdelani iz cementa, gline in cementa ali cementnih sten ter glinenih tal, steklenih vlaken, jekla ali keramike, ter morajo biti razporejeni v serijah ali vzporedno, da se tako poskrbi za čim večjo vsebnost kisika.“.

V skladu z bistvenimi spremembami, ki potekajo na območju gojenja in ki so posledica globalnega segrevanja ter posledično spremenjenih količin zapadlega snega in dežja, temperature iz specifikacije proizvoda, ki zadevajo vodo, v kateri se gojijo ribe, niso več reprezentativne za dejansko fizično okolje, v katerem morajo delovati ribogojnice postrvi v pokrajini Trentino. Zato je treba temperature vode, ki se v ribnike izteka pozimi (povprečna temperatura od novembra do marca), zvišati z 10 °C na 12 °C. To pojasnjuje določbo iz člena 5(2)(a), v kateri je navedeno, da „povprečna temperatura od novembra do marca ne sme preseči 12 °C“.

Ta sprememba torej vključuje prilagoditev člena 6 specifikacije proizvoda, s katero se navedba temperature vode 10 °C spremeni na 12 °C. Sprememba se nanaša tudi na točko 5 enotnega dokumenta, objavljenega v UL C 255 z dne 4. avgusta 2015.

Spremenjena sta bila število dnevnih menjav vode in s tem povezana gostota rib v ribnikih. Glede na odlično stanje uporabljene vode naj bi se s tem preprečila morebitna suša ali pomanjkanje vode, tudi začasno, zaradi česar bi morale ribogojnice z več kot 10 menjavami dnevno in dovoljeno gostoto 40 kg/m3 slednjo hitro zmanjšati na 30 kg/m3, ko število menjav pade pod 10 dnevno. Ker to ne bo negativno vplivalo na tipične značilnosti zaščitene geografske označbe, se je štelo za ustrezno, da se v preglednici navede dodatna vrstica, s katero se upravljavcem z več kot 8 menjavami dnevno dovoli gostota do 35 kg/m3. To bo kratkoročno poenostavilo upravljanje morebitnega pomanjkanja vode. Zato je bila naslednja preglednica:

Število dnevnih menjav vode Največja gostota rib (kg/m3) 2 –6 25 6 –10 30 Več kot 10 40

spremenjena tako:

Število dnevnih menjav vode Največja gostota rib (kg/m3) 2 –6 25 6 –8 30 8 –10 35 Več kot 10 40

Seznam dovoljenih surovin – na katerem so žita, zrnje ter proizvodi iz njih in stranski proizvodi, vključno z beljakovinskimi koncentrati; oljnice ter proizvodi iz njih in stranski proizvodi, vključno z beljakovinskimi koncentrati in olji; semena stročnic ter proizvodi iz njih in stranski proizvodi, vključno z beljakovinskimi koncentrati; moka iz gomoljev ter proizvodi iz nje in stranski proizvodi, vključno z beljakovinskimi koncentrati; proizvodi in stranski proizvodi iz rib in/ali rakov, vključno z olji; moka iz morskih alg in proizvodi iz nje; krvni proizvodi neprežvekovalcev; in uporaba predelanih živalskih beljakovin iz neprežvekovalcev ter krmne mešanice, ki vsebujejo takšne beljakovine – je bil nadomeščen z določbo, ki prepoveduje uporabo naslednjih surovin:

— surovo koruzno olje;

— koruzni gluten;

— arašidna pogača ali moka;

— gorčična semena in beljakovinski proizvodi, ki nastanejo pri njihovi predelavi;

— sezamova semena in beljakovinski proizvodi, ki nastanejo pri njihovi predelavi.

V tej spremembi je jasno opredeljena prepoved uporabe nekaterih surovin, ki bi lahko negativno vplivale na barvo ali okus proizvoda. Sprememba se nanaša tudi na točko 3.3 enotnega dokumenta. Naslednje besedilo v specifikaciji proizvoda in enotnem dokumentu:

„Za izboljšanje značilne kakovosti mesa postrvi z ZGO ‚Trote del Trentino‘ so dovoljene naslednje surovine:

(1) žita, zrnje ter proizvodi iz njih in stranski proizvodi, vključno z beljakovinskimi koncentrati;

(2) oljnice ter proizvodi iz njih in stranski proizvodi, vključno z beljakovinskimi koncentrati in olji;

(3) semena stročnic ter proizvodi iz njih in stranski proizvodi, vključno z beljakovinskimi koncentrati;

(4) moka iz gomoljev ter proizvodi iz nje in stranski proizvodi, vključno z beljakovinskimi koncentrati;

(5) proizvodi in stranski proizvodi iz rib in/ali rakov, vključno z olji;

(6) moka iz morskih alg in iz nje pridobljeni proizvodi;

(7) krvni proizvodi neprežvekovalcev.

Dovoljena je tudi uporaba predelanih živalskih beljakovin iz neprežvekovalcev ter krmnih mešanic, ki vsebujejo takšne beljakovine.“;

se preoblikuje tako:

„Poleg tega je prepovedana uporaba naslednjih surovin:

— surovo koruzno olje;

— koruzni gluten;

— arašidna pogača ali moka;

— gorčična semena in beljakovinski proizvodi, ki nastanejo pri njihovi predelavi;

— sezamova semena in beljakovinski proizvodi, ki nastanejo pri njihovi predelavi.“.

Obdobje brez krme je bilo natančneje določeno in se ne nanaša več na zadnji dan hranjenja, temveč na ukinitev obrokov za pitanje. Določeno je bilo tudi, da se lahko živali krmijo z zadostnimi obroki v obdobju po ukinitvi obrokov za pitanje, če je prebavni trakt ob zakolu prazen.

Namen spremembe je pojasniti pravila o hranjenju živali, da se zagotovi, da ob zakolu v prebavnem traktu ni neprebavljenih snovi, in se obenem poskrbi za dobrobit živali. Zato se je zdelo potrebno pojasniti, da se obdobje brez krme nanaša na obroke za pitanje. Ugotovljeno je bilo, da je bilo v nekaterih primerih zaradi strukturnih razlogov treba ukiniti obroke za pitanje za celotni ribnik, v katerem se načrtuje zakol v večjem številu dni, kar pomeni, da bi nekatere živali ostale brez krme do 15/20 dni. Takšno znatno pomanjkljivo krmljenje ne more biti povsem skladno s pravili o dobrobiti živali, poleg tega pa lahko povzroči tudi ohlapnost mišic, zaradi česar se izgubijo značilne lastnosti ZGO, zlasti poleti. Zato je bilo posebej vključeno sklicevanje na ukinitev obroka za pitanje in navedeno, da se živali lahko po potrebi krmijo z zadostnimi obroki, če se upoštevajo zahteve glede neobstoja neprebavljenih snovi v prebavnem traktu.

Naslednji stavek v specifikaciji proizvoda:

„Preden se odrasle ribe pošljejo v predelavo, je treba upoštevati naslednja obdobja brez krme, ki so odvisna od temperature vode in ki se štejejo od dneva po zadnjem dnevu krmljenja:“;

je bil spremenjen tako:

„Preden se odrasle ribe pošljejo v predelavo, je treba upoštevati naslednja obdobja ukinitve obrokov za pitanje, ki so odvisna od temperature vode in ki se štejejo od dneva po zadnjem dnevu krmljenja:“;

in dodan je bil naslednji odstavek:

„V skrbi za večjo dobrobit živali se te lahko krmijo z zadostnimi obroki v obdobju po ukinitvi obrokov za pitanje, če je prebavni trakt ob zakolu prazen.“.

Člen 5(4) – Pakiranje

Naslednji odstavek:

„Končni proizvod je treba prodajati na pladnjih iz polistirena, ovitih s folijo, in/ali v škatlah iz polistirena, ovitih s folijo, in/ali v vakuumski embalaži in/ali v pakiranju v spremenjeni atmosferi (MAP).“;

je bil spremenjen tako:

„Končni proizvod je treba prodajati na pladnjih, ovitih s folijo, in/ali v škatlah iz polistirena, ovitih s folijo in/ali napolnjenih z ledom, in/ali v plastičnih škatlah, ovitih s folijo in/ali napolnjenih z ledom, in/ali v standardnih vakuumskih pakiranjih ali drugih vakuumsko pakiranih embalažah in/ali v pakiranju v spremenjeni atmosferi (MAP).“;

in stavek:

„Ribe, ki se prodajajo cele in/ali brez drobovja, morajo tehtati vsaj 200 g.“;

je bil spremenjen tako:

„Ribe, ki se prodajajo cele in/ali brez drobovja, morajo pred zakolom tehtati vsaj 200 g.“.

Da bi izpolnili zahteve večjih trgovcev na drobno, se je črtalo sklicevanje na material, iz katerega so izdelani pladnji, da se lahko proizvod zapakira na pladnje iz katerega koli materiala, ki je primeren za uporabo, predvideno v veljavni zakonodaji. Dodano je bilo tudi razlagalno pojasnilo glede uporabe ledu, možnosti uporabe plastičnih škatel za večkratno uporabo, da se zmanjša poraba plastike, in vakuumskih embalaž, ki niso standardna vakuumska pakiranja. Nazadnje je bilo pojasnjeno, da se minimalna teža ribe, ki se prodaja cela in/ali brez drobovja, nanaša na težo pred zakolom.

Ta sprememba se nanaša na točko 3.5 enotnega dokumenta.

ENOTNI DOKUMENT

„Trote del Trentino“

EU št.: PGI-IT-0965-AM02 – 18. september 2020

ZOP ( ) ZGO (X)

1. Ime [ZOP ali ZGO]

„Trote del Trentino“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda [v skladu s Prilogo XI]

Skupina 1.7 Sveže ribe, mehkužci in raki ter iz njih pridobljeni proizvodi.

3.2. Opis proizvoda, za katerega se uporablja ime iz točke 1

Zaščitena geografska označba „Trote del Trentino“ se podeli za salmonidne ribe, ki se gojijo na območju proizvodnje iz točke 4 in ki spada v vrsto postrvi šarenke Oncorhynchus mykiss (Walbaum). Postrv mora imeti ob sprostitvi na trg naslednje značilnosti: zelenkast hrbet z rožnato progo na obeh straneh; belkast trebuh; temne pege po telesu ter hrbtni in repni plavuti. Koeficient kondicije ne sme presegati vrednosti 1,25 za ribe, ki tehtajo do 500 gramov, ali vrednosti 1,35 za ribe, ki tehtajo več kot 500 gramov. Skupna vsebnost maščob v mesu ne sme presegati 6 %. Meso je belo ali lososovo rožnato, čvrsto, mehko in pusto, z nežnim okusom po ribi in rahlim, prijetnim vonjem po sladki vodi, brez priokusa po blatu. Kakršne koli neželene arome proizvoda morajo biti omejene, pri čemer vsebnost geosmina ne sme presegati 0,9 μg/kg, mišična čvrstost pa mora imeti vrednost največje natezne sile 4 N ali več.

3.3. Krma (samo za proizvode živalskega izvora) in surovine (samo za predelane proizvode)

Krmni obroki morajo biti v skladu z zahtevami iz tradicije, ki se zvesto in dosledno upošteva. Zato uporabljena krma ne sme vsebovati gensko spremenjenih surovin.

Poleg tega je prepovedana uporaba naslednjih surovin:

— surovo koruzno olje;

— koruzni gluten;

— arašidna pogača ali moka;

— gorčična semena in beljakovinski proizvodi, ki nastanejo pri njihovi predelavi;

— sezamova semena in beljakovinski proizvodi, ki nastanejo pri njihovi predelavi.

Sestava obrokov mora zadovoljiti potrebe živali v različnih fazah vzrejnega cikla v skladu s cilji specifikacije proizvoda.

Dovoljeni so vsi dodatki, namenjeni za uporabo v živalski krmi v skladu z veljavno zakonodajo. Barvo lososa pri mesu je treba doseči predvsem s karotenoidnim pigmentom astaksantinom in/ali karotenoidi naravnega izvora.

3.4. Posebne faze proizvodnje, ki jih je treba izvajati na opredeljenem geografskem območju

Faze vzreje, ki vključujejo stanja zalege, mladic in odraslih postrvi, ter zakol morajo potekati na območju iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Končni proizvod je treba prodajati na pladnjih, ovitih s folijo, in/ali v škatlah iz polistirena, ovitih s folijo in/ali napolnjenih z ledom, in/ali v plastičnih škatlah, ovitih s folijo in/ali napolnjenih z ledom, in/ali v standardnih vakuumskih pakiranjih ali drugih vakuumsko pakiranih embalažah in/ali v pakiranju v spremenjeni atmosferi (MAP).

Kar zadeva vrste proizvoda, se postrvi prodajajo kot sveži proizvodi: cele, brez drobovja, v filetih in/ali narezane. Ribe, ki se prodajajo cele in/ali brez drobovja, morajo pred zakolom tehtati vsaj 200 g. Ribe, ki se prodajajo v filetih in/ali narezane, morajo tehtati vsaj 90 g.

3.6. Posebna pravila za označevanje proizvoda, za katerega se uporablja registrirano ime

Na vsakem pakiranju ali posodi mora biti z razločnimi, neizbrisljivimi črkami, ki se jasno razlikujejo od drugega besedila, navedeno besedilo „zaščitena geografska označba“ ali kratica „ZGO“.

To besedilo je treba prevesti v jezik države, v kateri se prodaja proizvod. Prepovedano je dodajanje kakršnih koli opisov, ki niso izrecno določeni.

Na vsakem pakiranju ali posodi mora biti na etiketi ali embalaži jasno prikazan naslednji logotip. Logotip je lahko natisnjen tudi v sivih odtenkih.

Na etiketi ali na vsakem posameznem pakiranju mora biti natisnjen tudi evropski simbol ZGO. Na etiketi ali drugi ustrezni oznaki morata biti navedena številka ali referenčna oznaka proizvajalca in/ali serije.

4. Jedrnata opredelitev geografskega območja

Območje proizvodnje postrvi z zaščiteno geografsko označbo „Trote del Trentino“ obsega celotno avtonomno pokrajino Trento in občino Bagolino v pokrajini Brescia. Navedeno območje obsega glavne reke v pokrajini Trentino ter njihove doline in pritoke.

5. Povezava z geografskim območjem

Območje proizvodnje so oblikovala obdobja ledeniške in rečne erozije, ki so se med seboj prekrivala. Z morfološkega vidika gre za pretežno gorato območje z značilnimi dolinami, ki so različno globoko vrezane v geološko podlago in tvorijo vsa drenažna porečja na tem območju. Podnebje na območju proizvodnje postrvi „Trote del Trentino“ je značilno za alpska območja, tj. s pogostimi padavinami, ki v zimskih mesecih pogosto zapadejo kot sneg, in hladnimi poletnimi temperaturami. Za območje so značilni predeli z večnim snegom in ledeniki, s katerih priteka vsa voda za proizvodnjo postrvi. Podnebne in hidrogeološke značilnosti opredeljenega območja, ki jih ni mogoče posnemati ali umetno ustvariti, poskrbijo za posebne značilnosti postrvi „Trote del Trentino“, zaradi katerih ta tako izstopa. V kemični sestavi izvirske vode pokrajine Trentino so vrednosti elementov v sledeh (magnezij, natrij, kalij) pod evropskim povprečjem, zato je voda izjemno primerna za razvoj postrvi. Ribogojnice postrvi v pokrajini Trentino oskrbujejo vodotoki odlične biološke kakovosti, katerih vrednosti EBI (Extended Biotic Index – razširjeni biotski indeks) so višje od 8, kar ustreza razredu kakovosti I ali II.

Razlog za vlogo za priznanje postrvi z zaščiteno geografsko označbo „Trote del Trentino“ je to, da se ta proizvod razlikuje od drugih proizvodov iz iste kategorije po zelo nizkem koeficientu kondicije in vsebnosti maščob. Meso je čvrsto, mehko in pusto, z nežnim okusom po ribi in rahlim, prijetnim vonjem po sladki vodi, brez priokusa po blatu, ki je večkrat značilen za gojene postrvi.

Posebne kakovosti postrvi „Trote del Trentino“ izhajajo zlasti iz značilnosti uporabljene vode, ki je je v izobilju, saj priteka z območja večnega snega in ledenikov, vsebuje veliko kisika ter ima dobre kemijske, fizikalne in biološke lastnosti ter nizko temperaturo, ki je med novembrom in marcem na splošno nižja od 12 °C.

Voda je hladna in ne vsebuje veliko hranilnih snovi, kar vpliva na počasno rast postrvi, zaradi katere je kakovost mesa kljub manjšemu donosu večja, saj sta koeficient kondicije in vsebnost maščob manjša. Zaradi obilnega dotoka vode in strmih pobočij večina ribogojnic postrvi v pokrajini Trentino izkorišča višinsko razliko med ribniki, ki omogoča naravno obogatenost vode s kisikom. Dobra kakovost vode preprečuje širjenje alg in neželenih mikroorganizmov, katerih metaboliti povzročajo neprijeten okus, kot na primer okus po blatu, ki nastane zaradi preveč geosmina.

Zaradi podnebnih razmer na območju in prizadevanj ljudi, ki skrbijo za ribogojnice in jih upravljajo, je postrv „Trote del Trentino“ tesno povezana z geografskim območjem proizvodnje.

Gojenje postrvi „Trote del Trentino“ poteka že zelo dolgo in je zakoreninjeno v dolgoletni tradiciji, ki se je izoblikovala skozi čas. Praksa ribogojstva v ribnikih sega v 19. stoletje, natančneje v leto 1879, ko so v mestu Torbole zgradili obrat za gojenje rib, katerega namen je bil razširiti prakso ribogojstva in ponovno naseliti ribjo zalego postrvi v javne vode. Prve zasebne ribogojnice so bile ustanovljene v mestih Predazzo leta 1891, Giustino leta 1902 in Tione leta 1926, po drugi svetovni vojni pa so jim sledile še mnoge druge. Skozi leta so te ribogojnice vzdrževale ločene plemenske jate, ki so jih od časa do časa osvežili s plemenkami iz drugih ribogojnic ali iz divjega okolja, s čimer so se na zarod prenesle značilne posebnosti gojenega proizvoda.

Ta tradicija se je okrepila z ustanovitvijo združenja Associazione dei Troticoltori Trentini (združenje gojiteljev postrvi v pokrajini Trentino) leta 1975. Združenje je imelo tako pomembno vlogo pri ponovnem zagonu vzreje postrvi na območju proizvodnje, da se je ime „Trote del Trentino“ uveljavilo v gospodinjski in komercialni rabi, kar dokazujejo računi, etikete in oglasno gradivo.

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletišču:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači spletni strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.